b'\n_START_ARTICLE_\nChester Nimitz\n_START_SECTION_\nBiografia\n_START_PARAGRAPH_\nChester W. Nimitz era un germano-americ\xc3\xa0, fill de Chester Bernhard i Anna (Henke) Nimitz. El seu pare va morir abans que ell nasqu\xc3\xa9s. El jove Chester es va sentir molt influenciat pel seu avi, Charles H. Nimitz, antic mariner mercant alemany, que li enseny\xc3\xa0 que "el mar, com la vida en si, \xc3\xa9s molt complicat. La millor manera d\'aconseguir tot all\xc3\xb2 que vols \xc3\xa9s aprendre tot all\xc3\xb2 que puguis; fer-ho tot tan b\xc3\xa9 com puguis i no t\'amo\xc3\xafnis per all\xc3\xb2 que escapi al teu control". La seva casa natal fou convertida en un museu. _NEWLINE_El jove Nimitz esperava ingressar a l\'Acad\xc3\xa8mia Militar dels Estats Units a West Point (Nova York) i ser oficial de l\'Ex\xc3\xa8rcit; per\xc3\xb2 no hi havia places disponibles. El seu congressista, James L. Slayden, li va dir que tenia una pla\xc3\xa7a disponible per a la Marina i que la concediria al candidat millor qualificat. Nimitz sent\xc3\xad que aquesta seria la seva \xc3\xbanica oportunitat per tenir una educaci\xc3\xb3 millor i estudi\xc3\xa0 m\xc3\xa9s per aconseguir el nomenament. El 1901 ingress\xc3\xa0 a l\'Acad\xc3\xa8mia Naval dels Estats Units del dotz\xc3\xa8 districte del Congr\xc3\xa9s de Texas, graduant-se amb distinci\xc3\xb3 el 30 de gener de 1905, sent el 7\xc3\xa8 d\'una promoci\xc3\xb3 de 114.\n_START_SECTION_\nInicis\n_START_PARAGRAPH_\nVa ser destinat al cuirassat Ohio (BB-12) a San Francisco, amb el qual naveg\xc3\xa0 fins a l\'Extrem Orient. Al setembre de 1906 va ser destinat al Baltimore (C-3); i, el 31 de gener de 1907, despr\xc3\xa9s dels dos anys de servei al mar requerits, va rebre el despatx d\'Alferes. Rest\xc3\xa0 a l\'estaci\xc3\xb3 Asi\xc3\xa0tica, servint successivament al Panay, al Decatur i al Denver._NEWLINE_Amb 22 anys, i servint com a alferes a Filipines comandant el destructor Decatur (DD-5), va viure un dels pitjors moments de la seva carrera quan durant una fosca nit va embarrancar. Tot i que mai no van haver documents ni declaracions en qu\xc3\xa8 es pogu\xc3\xa9s confiar del fet, va ser sotm\xc3\xa8s a un consell de guerra i condemnat per arriscar amb una nau de la marina i per una suposada neglig\xc3\xa8ncia al no rellevar al comandant. Si b\xc3\xa9 aix\xc3\xb2 podia significar el final de la seva carrera militar, anys despr\xc3\xa9s aconsegu\xc3\xad guanyar-se el respecte del consell._NEWLINE_Nimitz torn\xc3\xa0 als Estats Units amb el USS Ranger, quan va ser convertit en un vaixell escola, i al gener de 1909 inici\xc3\xa0 la instrucci\xc3\xb3 a la Primera Flotilla de Submarins. Al maig reb\xc3\xa9 el comandament de la flotilla, amb deures addicionals com a comandant del Plunger, posteriorment anomenat "A-1". Comand\xc3\xa0 el Snapper (despr\xc3\xa9s anomenat C-5), quan va ser posat en servei el 2 de febrer de 1910, i el 18 de novembre de 1910 va assumir el comandament del Narwhal (despr\xc3\xa9s "D-1"). A m\xc3\xa9s tingu\xc3\xa9 deures addicionals des del 10 d\'octubre de 1911 com a Comandant de la 3a Divisi\xc3\xb3 de Submarins de la Flota Torpedinera de l\'Atl\xc3\xa0ntic. Al novembre de 1911 va ser destinat a la Boston Navy Yard, per assistir tamb\xc3\xa9 el comandament del Skipjack, que va ser reanomenat "E-1" des del 14 de febrer de 1912. El 20 de mar\xc3\xa7 de 1912 rescat\xc3\xa0 al bomber de 2a W. J. Walsh d\'ofegar-se._NEWLINE_Despr\xc3\xa9s de comandar la Flotilla Submarina de l\'Atl\xc3\xa0ntic entre maig de 1912 a mar\xc3\xa7 de 1913 va supervisar la construcci\xc3\xb3 dels motors di\xc3\xa8sel del petroler Maumee, sota la construcci\xc3\xb3 de la New London Ship and Engine Building Company, de Groton, Connecticut._NEWLINE_Nimitz es cas\xc3\xa0 amb Catherine Vance Freeman el 9 d\'abril de 1913 a Wollaston, Massachusetts.\n_START_SECTION_\nPrimera Guerra Mundial\n_START_PARAGRAPH_\nA l\'estiu de 1913, Nimitz va estudiar motors, i especialment el motor di\xc3\xa8sel a Nuremberg (Alemanya) i a Gant (B\xc3\xa8lgica). De retorn als Estats Units, esdevingu\xc3\xa9 Oficial Executiu del Maumee i Enginyer el 23 d\'octubre de 1916. El 10 d\'agost de 1917, Nimitz esdevingu\xc3\xa9 ajudant del Contraalmirall Samuel S. Robinson, comandant de la Flota de Submarins de l\'Atl\xc3\xa0ntic. El 6 de febrer de 1918 va ser nomenat Cap de l\'Estat Major, rebent una Carta de Recomanaci\xc3\xb3 pel seu servei meritori com a Cap de l\'Estat Major de la Flota Submarina de l\'Atl\xc3\xa0ntic. El 16 de setembre de 1918 va ser destinat a l\'Oficina del Cap d\'Operacions Navals, i el 25 d\'octubre de 1918 reb\xc3\xa9 deures addicionals com a Membre Superior del Disseny de Submarins.\n_START_SECTION_\nPer\xc3\xadode d\'entreguerres\n_START_PARAGRAPH_\nEntre maig de 1919 i juny de 1920 serv\xc3\xad com a oficial executiu del South Carolina. D\'all\xc3\xa0 pass\xc3\xa0 a comandar el Chicago, amb deures addicionals com a comandant de la 14 Divisi\xc3\xb3 de Submarins amb base a Pearl Harbor. De retorn al continent a l\'estiu del 1922 estudi\xc3\xa0 a l\'Acad\xc3\xa8mia Naval de Newport, Rhode Island, i al juny de 1923 esdevingu\xc3\xa9 Ajudant i Assistent del Cap de l\'Estat Major del Comandant de la Flota de Guerra, i posteriorment del Comandant en Cap de la Flota dels Estats Units. A l\'agost de 1926 va estar a la Universitat de Calif\xc3\xb2rnia, Berkeley, per establir el primer Cos d\'entrenament d\'Oficials Navals en la Reserva._NEWLINE_Nimitz va perdre part d\'un dit en un accident amb un motor di\xc3\xa8sel; a m\xc3\xa9s de patir una severa infecci\xc3\xb3 d\'o\xc3\xafdes, que li provoc\xc3\xa0 una sordera gaireb\xc3\xa9 total. Ho compens\xc3\xa0 aprenent a llegir els llavis. _NEWLINE_Al juny de 1929 va passar a comandar la 20a Divisi\xc3\xb3 Submarina. Al juny de 1931 assum\xc3\xad el comandament del Rigel, a San Diego, Calif\xc3\xb2rnia. A l\'octubre de 1933 pass\xc3\xa0 a comandar el Augusta, desplegant-la cap a l\'Extrem Orient, on al desembre l\'Augusta esdevingu\xc3\xa9 el vaixell ins\xc3\xadgnia de la Flota Asi\xc3\xa0tica. A l\'abril de 1935 torn\xc3\xa0 als Estats Units per ser Assistent del Cap de l\'Oficina de Navegaci\xc3\xb3, abans d\'esdevenir comandant de la 2a Divisi\xc3\xb3 de Creuers. Al setembre de 1938 esdevingu\xc3\xa9 el comandant de la 1a Divisi\xc3\xb3 de Cuirassats; i el 15 de juny de 1939 va ser nomenat Cap de l\'Oficina de Navegaci\xc3\xb3.\n_START_SECTION_\nSegona Guerra Mundial\n_START_PARAGRAPH_\nEl nom de Nimitz havia sonat amb for\xc3\xa7a pel durant 1940 pel comandament de la Flota del Pac\xc3\xadfic. Deu dies despr\xc3\xa9s de l\'Atac a Pearl Harbor el 7 de desembre de 1941, Nimitz va ser nomenat Comandant el Cap de la Flota del Pac\xc3\xadfic (CinCPAC), amb rang d\'Almirall, efectiu des del 31 de desembre. Quan arrib\xc3\xa0 a Pearl Harbor el 24 de desembre i anava amb una llanxa pel port, va poder observar com encara s\'extreien cad\xc3\xa0vers dels vaixells que hi havia al fons del port. Tot i assumir el comandament en el per\xc3\xadode m\xc3\xa9s cr\xc3\xadtic de la guerra del Pac\xc3\xadfic, l\'Almirall Nimitz, tot i les p\xc3\xa8rdues sofertes a Pearl Harbor i l\'escassetat de vaixells, avions i subministraments, organitz\xc3\xa0 les seves forces per aturar l\'avan\xc3\xa7 de l\'Imperi Japon\xc3\xa8s. Una de les qualitats m\xc3\xa9s importants que el van fer arribar a l\'\xc3\xa8xit va ser la lleialtat m\xc3\xbatua que compartia amb el seu personal, especialment amb l\'almirall Kimmel, al qual no va culpar per no substituir-lo al comandament despr\xc3\xa9s del desastre, recordant que havia estat condemnat pel mateix motiu._NEWLINE_El 24 de mar\xc3\xa7 de 1942 la recentment formada Junta Combinada d\'Estats Majors Anglo-Americana van presentar una directiva designant el Teatre del Pac\xc3\xadfic una \xc3\xa0rea de responsabilitat estrat\xc3\xa8gica americana. Sis dies despr\xc3\xa9s, tot i violar clarament el principi d\'unitat de comandament, la Junta de Caps d\'Estat Major americana va dividir el teatre en 3 zones: \xc3\x80rees de l\'Oce\xc3\xa0 Pac\xc3\xadfic (POA), l\'\xc3\x80rea del Sud-oest del Pac\xc3\xadfic (SWPA, comandat pel General MacArthur i l\'\xc3\x80rea del Sud-est del Pac\xc3\xadfic. La Junta de Caps d\'Estat Major van nomenar a Nimitz com a Comandant en Cap de les \xc3\x80rees de l\'Oce\xc3\xa0 Pac\xc3\xadfic (CinCPOA), amb control operatiu sobre totes les unitats aliades (de terra, mar i aire) a la zona. _NEWLINE_Nimitz s\'enfront\xc3\xa0 al desafiament de reconstruir una flota desmoralitzada i de protegir els interessos estatunidencs al Pac\xc3\xadfic. Tot i el desastre de Pearl Harbor, la flota submarina i el bra\xc3\xa7 aeri de la Marina seguien intactes. Per restablir la moral i mantenir l\'equilibri amb els japonesos, Nimitz, un antic membre del cos de submarins i expert en aquesta arma, orden\xc3\xa0 una guerra submarina sense restriccions contra Jap\xc3\xb3. Amb el suport de l\'almirall King, comen\xc3\xa7\xc3\xa0 a planificar accions ofensives basant-se en l\'atac de portaavions. En aquells moments, molts alts oficials navals pensaven que era massa arriscat pels portaavions que ataquessin contra bases terrestres ben defensades. El m\xc3\xa0xim almirall de portaavions, William Halsey recolz\xc3\xa0 a Nimitz i s\'ofer\xc3\xad a comandar ell mateix els primers atacs. Aquests van portar ben poc en termes estrat\xc3\xa8gics, per\xc3\xb2 van ser extremament importants per aixecar la moral de la flota, atorgar experi\xc3\xa8ncia als seus membres i provar i desenvolupar t\xc3\xa0ctiques._NEWLINE_Tan aviat com els vaixells, els homes i el material esdevingu\xc3\xa9 disponible, Nimitz pass\xc3\xa0 a l\'ofensiva i derrot\xc3\xa0 a la marina japonesa a les batalles del Mar del Corall i de Midway, aix\xc3\xad com a la campanya de les Salom\xc3\xb3._NEWLINE_L\'\xc3\xa8xit en la captura de les Gibert i les Marshall demostr\xc3\xa0 com uns portaavions velo\xc3\xa7os podien recolzar les invasions amf\xc3\xadbies en grans operacions. Nimitz llavors planej\xc3\xa0 atacar les Marianes per tal de disposar d\'una base des d\'on atacar el sol japon\xc3\xa8s. Palau i les Filipines vindrien a continuaci\xc3\xb3. Nimitz defens\xc3\xa0 passar les Filipines en favor d\'atacar Formosa. Problemes log\xc3\xadstics i la influ\xc3\xa8ncia pol\xc3\xadtica de MacArthur van persuadir a Roosevelt a dir-li a Nimitz que es prepar\xc3\xa9s per envair les Filipines. Mitjan\xc3\xa7ant una acta del Congr\xc3\xa9s del 14 de desembre de 1944 s\'establ\xc3\xad el rang d\'Almirall de la Flota com a rang m\xc3\xa0xim de la Marina i, l\'endem\xc3\xa0, el President Franklin Roosevelt promogu\xc3\xa9 a Nimitz a aquell rang... un rang que el feia igual a MacArthur. Posteriorment va ser designat pel c\xc3\xa0rrec amb el consentiment del Senat dels Estats Units, que li prengu\xc3\xa9 jurament el 19 de desembre de 1944._NEWLINE_Amb consulta al President, Nimitz aprov\xc3\xa0 l\'Operaci\xc3\xb3 contra Yamamoto, que signific\xc3\xa0 eliminar al seu contrapunt, l\'Almirall Yamamoto com a pe\xc3\xa7a vital de la maquin\xc3\xa0ria b\xc3\xa8l\xc2\xb7lica del Jap\xc3\xb3 al febrer de 1943._NEWLINE_A les fases finals de la guerra al Pac\xc3\xadfic, atac\xc3\xa0 les Illes Marianes, infligint una derrota decisiva de la flota japonesa a la Batalla del Mar de les Filipines i capturant Saipan, Guam i Tinian. Les seves flotes van a\xc3\xafllar els punts forts enemics a les Illes Carolines centrals i orientals, assegurant en una r\xc3\xa0pida successi\xc3\xb3 les illes de Peleliu, Angaur i Ulithi. A les Filipines els seus vaixells van aconseguir fer retrocedir els grups de llarg abast de la flota japonesa, en una vict\xc3\xb2ria hist\xc3\xb2rica a la Batalla del golf de Leyte del 24 al 26 d\'octubre de 1944. L\'Almirall Nimitz culmin\xc3\xa0 la seva estrat\xc3\xa8gia amb l\'\xc3\xa8xit dels desembarcaments a Iwo Jima i Okinawa. A m\xc3\xa9s, Nimitz tamb\xc3\xa9 orden\xc3\xa0 a les Forces A\xc3\xa8ries de l\'Ex\xc3\xa8rcit dels Estats Units que min\xc3\xa9s els ports japonesos i les rutes mar\xc3\xadtimes per aire amb els B-29 Superfortress en una missi\xc3\xb3 d\'\xc3\xa8xit anomenada Operaci\xc3\xb3 Inanici\xc3\xb3, que va interrompre seriosament la log\xc3\xadstica japonesa._NEWLINE_Al gener de 1945 Nimitz trasllad\xc3\xa0 el quarter general de la Flota del Pac\xc3\xadfic des de Pearl Harbor a Guam per a la resta de la guerra. La Sra. Nimitz rest\xc3\xa0 als Estats Units durant tota la guerra, i no acompany\xc3\xa0 al seu marit ni a Hawaii ni a Guam._NEWLINE_El 2 de setembre de 1945, Nimitz sign\xc3\xa0 en nom dels Estats Units l\'acta de rendici\xc3\xb3 del Jap\xc3\xb3, a bord del Missouri a la Bahia de Tokio. El 5 d\'octubre de 1945, designat Dia de Nimitz a Washington DC, l\'Almirall Nimitz va rebre personalment de mans del President Truman una Estrella d\'Or en lloc de la tercera Medalla del Servei Distingit a la Marina, per "l\'excepcionalment servei meritori com a Comandant en Cap de la Flota Estatunidenca del Pac\xc3\xadfic i de les \xc3\x80rees de l\'Oce\xc3\xa0 Pac\xc3\xadfic entre juny de 1944 i fins agost de 1945".\n_START_SECTION_\nPostguerra\n_START_PARAGRAPH_\nEl 26 de novembre de 1945 va ser confirmat en el seu c\xc3\xa0rrec de Cap d\'Operacions Navals pel Senat, i el 15 de desembre de 1945 rellev\xc3\xa0 a l\'Almirall de la Flota Ernest King. Nimitz va assegurar al President que estava disposat a servir com a Cap d\'Operacions Navals un m\xc3\xa0xim de dos anys. Amb la seva efic\xc3\xa0cia caracter\xc3\xadstica, abord\xc3\xa0 la tasca de reduir la Marina de guerra m\xc3\xa9s poderosa del m\xc3\xb3n en una fracci\xc3\xb3 del que havia estat durant la guerra, alhora que establia i supervisava les flotes actives i de reserva amb la for\xc3\xa7a i capacitaci\xc3\xb3 necess\xc3\xa0ries per a recolzar la pol\xc3\xadtica nacional._NEWLINE_Durant el judici de postguerra al que va ser sotm\xc3\xa8s el Gran Almirall Karl D\xc3\xb6nitz a Nuremberg, l\'Almirall Nimitz envi\xc3\xa0 una declaraci\xc3\xb3 jurada recolzant la pr\xc3\xa0ctica de la guerra submarina sense restriccions, pr\xc3\xa0ctica que ell mateix havia fet servir al Pac\xc3\xadfic. Es creu que aquesta prova \xc3\xa9s el motiu pel qual D\xc3\xb6nitz nom\xc3\xa9s va ser sentenciat a 10 anys d\'empresonament. Despr\xc3\xa9s que D\xc3\xb6nitz fos alliberat, Nimitz l\'an\xc3\xa0 a visitar.\n_START_SECTION_\nInactivitat com a Almirall de la Flota\n_START_PARAGRAPH_\nEl 26 de novembre de 1945 es retir\xc3\xa0 com a Cap d\'Operacions Navals. No obstant aix\xc3\xb2, com que el c\xc3\xa0rrec d\'Almirall de la Flota \xc3\xa9s un c\xc3\xa0rrec vitalici, segu\xc3\xad apareixent com a membre del servei actiu fins a la resta dels seus dies, rebent el mateix sou i els mateixos avantatges. Es trasllad\xc3\xa0 amb la seva esposa a Berkeley, Calif\xc3\xb2rnia, per viure a un lloc reservat. El 1964 va patir una caiguda seriosa, i la seva esposa el port\xc3\xa0 d\'urg\xc3\xa8ncia a les instal\xc2\xb7lacions de la Marina a l\'illa de Yerba Buena, a la baia de San Francisco._NEWLINE_A San Francisco desenvolup\xc3\xa0 tasques (especialment de tipus cerimonial), com a ajudant especial de la Secretaria de la Marina a la Frontera Occidental. Despr\xc3\xa9s de la Segona Guerra Mundial col\xc2\xb7labor\xc3\xa0 en les negociacions de pau amb el Jap\xc3\xb3, tot i haver tingut una gran influ\xc3\xa8ncia en la seva destrucci\xc3\xb3, ajudant a augmentar els fons per a la restauraci\xc3\xb3 del vaixell de guerra Mikasa, nau ins\xc3\xadgnia de l\'Almirall Heihachiro Togo a la Batalla de Tsushima el 1905. Tamb\xc3\xa9 va ser proposat com a enviat especial de l\'ONU per a col\xc2\xb7laborar en la mediaci\xc3\xb3 del Caixmir donat el deteriorament de les relacions entre l\'\xc3\x8dndia i el Pakistan, per\xc3\xb2 la missi\xc3\xb3 no tingu\xc3\xa9 lloc._NEWLINE_Nimitz tamb\xc3\xa9 serv\xc3\xad com a rector de la Universitat de Calif\xc3\xb2rnia entre 1948 i 1956, en la que havia donat classes de ci\xc3\xa8ncia naval del programa NROTC. El 17 d\'octubre de 1964 va ser honorat a la universitat amb el "Dia de Nimitz"._NEWLINE_Nimitz procur\xc3\xa0 no beneficiar-se mai de la guerra, rebutjant fins i tot escriure la seva autobiografia (entre altres lucratives ofertes), car creia que no s\'havia de treure benefici d\'un fet que provoc\xc3\xa0 la mort de milers d\'estatunidencs. Tamb\xc3\xa9 rebutj\xc3\xa0 una oferta per treballar com a constructor de motors di\xc3\xa8sel, que li atorgava uns emoluments 8 vegades majors que la seva jubilaci\xc3\xb3 naval, per\xc3\xb2 ho rebutj\xc3\xa0 perqu\xc3\xa8 havia de rebutjar al seu c\xc3\xa0rrec d\'Almirall de la Flota._NEWLINE_Nimitz pat\xc3\xad un infart complicat amb una pneum\xc3\xb2nia a finals de 1965. Al gener de 1966, quan els metges ja podien fer ben poc per ell, decid\xc3\xad abandonar l\'Hospital Naval dels Estats Units d\'Oakland per tornar a casa seva a la caserna naval. Va morir la tarda del 20 de febrer de 1966, sent enterrat al Cementiri Nacional Golden Gate de San Bru 24 de febrer de 1966, dia en qu\xc3\xa8 hagu\xc3\xa9s complert 81 anys._NEWLINE_Va ser un l\xc3\xadder popular i respectat pels seus homes._NEWLINE_El 1975 es bot\xc3\xa0 el portaavions USS Nimitz (encara en servei), el primer de 10 superportaavions nuclears de la seva classe.'